Hlina, Alojz, poslanec NR SR (2014-09-17):
Vážená pani predsedajúca, vážený pán minister, vážené kolegyne, kolegovia, pozastavím sa pri poslednej vete pána predrečníka, nezdieľal by som to nadšenie, že to bude prísne sledovať. Vyzerá to, že to bude trošku ináč, ale však počkáme, uvidíme, keď už nemáte čo povedať, poviete, počkáme, uvidíme. Prosím vás, ja som v prvom čítaní sa snažil k tomu niečo povedať, nebudem sa opakovať, i keď v tomto parlamente to nie je na škodu. Dovolím si predložiť aj návrh, pozmeňovací návrh, ktorý samozrejme je mojím hlbokým presvedčením, že je správne, ale to ešte stále nič neznamená, ale možno aj niekto iný a možno neskôr. Prosím vás, ešte vo svetle aktuálnych informácií dovoľte uviesť, že naozaj, aj tento pozmeňovací návrh je, aby, že tam má byť, je priam povinnosťou našou. Vo svetle naozaj aktuálnych, ako to povedať, skúsim to takto. Boli tu ľudia aj v politike, ktorí neboli trochári v tom, že sa neulakomili na hocičo, hej? Proste išli od nejakej sumy vyššie a smeti nebrali, jak sa hovorí, že orol muchy nechytá, a to aj boli také strany, ktoré mali orla, hej, že, takže a vlastne ono to bola dobrá taktika, lebo ľudia si po určitou, za určitou hranicou v zásade už ani nevedia predstaviť, aké sú to peniaze a už nastupuje taký Jánošíkovský syndróm, že teda to je asi správne, to je také Jánošíkovské a to už nevadí. Ono to boli nešťastníci, ktorí sa ulakomili na to, čo popadalo zo stola, tých načapali a to bolo niekedy komické. Presne takto nejako funguje aj teraz, že sú veľké veci a malé veci, ale malé veci nám, viete, keď presiaknu, dokumentujú to, že ako je to absurdné. A pomáhajú nám na vizualizáciu toho, že čo sa deje. Takže aj ten najaktuálnejší prípad toho, čo ste schopní urobiť s eurofondmi, je veľmi dobrý, lebo je ťažké to tu postaviť na tom, že čosi nie je správne na, na zákazkách, kde, kde Švajčiari sa čudujú, že kde tam tie peniaze, to ich do toho betónu dávate? Viete, že to už nikto neverí, že prečo to toľko stojí. Tam sa to ťažko dokumentuje. Toto je lepší prípad, ten včerajší, že tento štát, táto vláda, toto ministerstvo bolo schopné, bolo schopné poskytnúť dotáciu na štyri pracovné miesta exekútorovi Rudolfovi Krutému. Keď poviete meno Rudolf Krutý, tak 100-tisíc ľudí sa strhne zo sna, cvrkne do nohavíc a zľakne sa. Teraz možno 100 a to bude za rok možno 150, to bude len a len viac, lebo to je fabrika. Rudolf Krutý je prepojený s firmou Pohotovosť. Pohotovosť je prepojená so štátnym tajomníkom Burianom, je to jedno, všetko jedna klika, už som to tu nie raz, nie dvakrát hovoril a ubezpečujem všetkých vládnych predstaviteľov, že ešte nie raz to tu poviem. Môže sa Burian so mnou súdiť o neviem koľko tisíc eur, lebo je to fakt. Lebo je to fakt a ľudia si zaslúžia pravdu. Prečo by sme sa mali báť pravdy, i keď vám je nepríjemná? Ale vy ste sa ulakomili, vy ste sa dali do partie s úžerníkmi, s exekútormi, vy ste s nimi v partii, tak nech sa páči, tak si to vyžerte, s prepáčením. Nech sa páči. Vy sa zodpovedajte tým ľuďom, ktorí možno aj vám zaklopú na dvere ako poslancovi, prípadne starostovi a povedia, že požičal som si 200 euro a 5 000 musím vrátiť. Krutý, od Krutého mi vyvolávajú. Vy sa im pozrite do očí a povedzte: čo ja s tým? Ja viem, že vy ste schopní povedať: čo ja s tým? Nuž ľudia čujte, že nielen to, že tento štát vás vydal, ale ešte aj dotuje. Tento štát naozaj, si zoberte, a ja rozmýšľam, že je to hlúposť tých ľudí? Alebo je tá, tá bohorovnosť? Ono to už bude na tej bohorovnosti, asi že oni proste v tej arogancii, v tej, v tom švungu, ako sú, si povedia, to nevadí, lebo za normálnych okolností by sa niekto neulakomil pri tom všetkom, ako majú veci pod kontrolou, sa ešte ulakomili na tú dotáciu, lebo tá kole oči a napriek tomu to urobili. Sú dve možnosti, buď sú tak blbí, alebo sú tak arogantní. Ja neviem, vyberte si. Pravdou však je, že tento štát dotuje štyri zamestnanecké miesta exekútorovi Krutému z eurofondov. Ja som si pozeral včera tú zmluvu, to je na zaplakanie. Kolegovia, ja som teda angličtinár nejaký nie, ale toľko viem a toľko zvládnem, ja to tam tým ľuďom do tej Európskej únie pôjdem povedať, čo vy ste tu schopní platiť. To je malebné. Na tej zmluve je hore logo európsky sociálny fond a na prvej strane tej zmluvy je JUDr. Krutý, Rudolf Krutý. Rozumiete? Európska únia vytvorila nejaké fondy, sociálne fondy a vy tie fondy dávate exekútorom. Vy poskytujete, veď to jeden by neuveril, že to je vôbec možné. Tá prvá strana tej zmluvy je malebná. Je malebná a dokazuje to, čoho ste schopní, vážení, a vy ste toho schopní a vy ste to urobili. Už tú zmluvu nestiahnete z internetu. Už ju nestiahnete, už je tam. Preto je výborné, výborné, že je to tam, lebo na tom bude sa dať dokumentovať, čoho ste schopní. Čoho ste schopní robiť s eurofondmi, jak si, kto myslí, že bude bahniť v tých peniazoch. A to chcem povedať, vážení, a to je zmyslom predkladaného pozmeňovacieho návrhu. Vážení občania, minule v prvom čítaní som sa to snažil povedať. Neprijímajte tú hru, že to sú iné peniaze, to nie sú iné peniaze, to nie sú peniaze z Bruselu, to sú v zásade naše, vaše peniaze, len idú cez Brusel. Prosím Vás, nastavte sa mentálne ináč, prestavte sa. Nastavte si inú senzibilitu. Nepozerajte sa na stupidity, ktoré sú platené z toho, lebo to sú z vašich peňazí. Ak prvé rozpočtové obdobie bolo niekde na úrovni 1:1, to znamená, koľko sme dali, toľko sme dostali, druhé rozpočtové obdobie, som to tu minule počítal, je niekde na úrovni 30 % v pluse. Čiže nie sme čistí prijímatelia, jak to tu niekto hovoril, jak by sme mali ruky, nohy, nohy bozkávať pomaly niekomu a ruky spínať. Nie, tam sme niekde v pluse 30 % za predpokladu, že všetko dostaneme, čo sa povedalo, že dostaneme, ale vyzerá, že nedostaneme. Pán minister o tom vie svoje. Lebo už aj tých bruselských úradníkov z toho vytočilo, že čo tu sú schopní. Čiže o čo menej dostaneme, o to sa to, to, tá naša plusová záležitosť zníži. My sa, možno nám to, aj v druhom programovacom období dostaneme možno 1 : 1. To znamená, že koľko sme dali, toľko sme dostali. To znamená, to je v zásade to isté, ako zo štátneho rozpočtu. Tak si, vážení ľudia, predstavte, vizualizujte si v hlave, stojte pred hotelom Kempinski, stojte v Tatrách pred hotelom Kempinski, nakúkajte do toho hotela a predstavte si, že 80 mil. korún zo štátneho rozpočtu išlo na ten hotel a tých hotelov, pardon. (Rečník gestikuláciou rúk zhodil svoje podklady z rečníckeho pultu na zem.) Tých hotelov, by som vám vymenoval niekoľko, lebo to je záľubou našich chlapcov, aby im postavil štát, Brusel hotely. Tak si to predstavte, predstavte si, vizualizujte si ten zážitok. Dajte si ruksak, vyvezte sa tam vlakom a nakuknite do toho Kempinského a predstavte si tých 80. Keď chcete, kto má záujem, poviem vám, ktoré ďalšie hotely naši chlapci dostali a vy ste ich zadotovali. Vy ste ich zadotovali a za odmenu na vás poslali exekútora a vydali vás v šanc úžerníkom a teraz tento štát zistil, že tí úžerníci a exekútori majú toľko roboty, že nestíhajú. Krutý je malá fabrika, prosím vás. Exekútorská kancelária Krutý je malá fabrika, to je zamestnávateľ, to bude významný zamestnávateľ. Ešte sem príde nový minister a povie, že investičný stimul. Takže zistil, že toľko majú roboty, že ešte dotujete tú činnosť. Tak sme dopadli. Toto je Slovensko dnešných dní. Však si treba povedať pravdu, však sa jej nebojím. Ten pozmeňovák hovorí o tom, aby ste sa prestavili mentálne a aby sme, po vecnej stránke hovorí to, že teraz, keď dostanete nejaký príspevok, tak ste, máte k tomu nejaký manuál a je povinné označenie, tam v závislosti od toho, aký veľký projekt a čoho sa týka, ja neviem, či chcem robiť aj iné, stavať diaľnicu a iné je vydať nejakú publikáciu. Od toho slúži ten manuál, hej? Tam vám presne hovorí, že ako to máte označiť, ja neviem čo. Návrh znie, že okrem tohto označenia, ktorý definuje manuál, je potrebné ešte jedno označenie v rovnakom rozsahu a objeme, ale s inou textovou časťou. Skúste si to predstaviť. Určite ste sa aj vy stretli, videli ste projekt podporený, po plotoch povešané alebo v nejakých knižkách popísané, že predstavte si to, čo tam máte teraz, tú vlajočku a všetko tam, tak vedľa toho by bola ešte jedna objemovo a rozsahovo taká istá, vizuál iného textu. Textu, ktorý hovorí, je korektný, úplne korektný a hovorí pravdu. Hovorí o tom, že ľudia, Národná rada, kde informuje občanov, že ten projekt je financovaný z projektov Európskej únie, ktoré sa tvoria aj, tam treba povedať, z príspevkov jednotlivých krajín, ktoré do neho prispievajú zo štátneho rozpočtu a hádam všetci vieme, že do štátneho rozpočtu prispievajú zase občania vo forme svojich daní. A preto je potrebné, aby projekty boli podporené a aby boli účelné, hospodárne, ja vám to potom prečítam, to zacitujem, budem to citovať. Čiže predstavme si toho človeka, tú babku aj mladého človeka, ako stojí pred tou tabuľou niekde pri nejakom hoteli miestneho bosa, o ktorom všetci vedia všetko, ale všetci sa boja, lebo však to je „anti gable“ muž, to sú ľudia, ktorých sa na nich nikto nič nepýta a to je už všetko dohodnuté, vybavené a teraz stojí pred tou tabuľou a pozerá sa na to. Nech sa páči. My nieže, my máme povinnosť tým ľuďom tú informáciu dohovoriť. Takže naozaj by som vás, kolegovia, poprosil, aby ste zvážili tento pozmeňovací návrh. To nie je populizmus, to nie je nejaké, že obštrukcia. To je normálne, len by som povedal, že dorobenie tých nevyhnutností. A dokonca si dovolím tvrdiť, že ja neviem teda, že či sa niektoré iné krajiny s tým nejakým spôsobom vysporiadali, ale keby sme to my tam dali, tak možno by sme inšpirovali aj iné krajiny, lebo aj iné krajiny s tým majú problém, samozrejme nie v takej miere, ako my. Lebo miera, niekto povie pánbožko, niekto príroda, dala veciam mieru. Tu ste ušli z miery. Už niet hanby, niet hranice, niet miery, niet ničoho. Keď ujdete z miery, na konci je tragédia, ani knižky nemusíte čítať. Čiže môžeme byť v niečom, tak jak už máme iné prvenstvá, tak môžeme byť možno niečím zaujímaví, že povedia, že pozri, čo v tom Slovensku si tam dali do toho zákona. V zásade to má logiku. Ak už nikto, ja neviem, ja som komparáciu nerobil, či to niekto nejako tak dopĺňal tie povinné označenia, lebo tie sú povinné, predpokladám, že v celej Európskej únii. Čiže môžeme byť v niečom aj možno inšpiratívni pre túto chvíľu. Ja si myslím, že je úplne na mieste ten pozmeňovák a verím teda, že ho podporíte. Dovoľte, aby som ho prečítal. Pozmeňujúci a doplňujúci návrh poslanca Národnej rady Slovenskej republiky Alojza Hlinu k vládnemu návrhu zákona o príspevku poskytovania z európskych štrukturálnych investičných fondov a o zmene a doplnení niektorých zákonov, tlač 1050. Predložený je na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov. Vládny návrh zákona o príspevku poskytovanom z európskych štrukturálnych a investičných fondov a o zmene a doplnení niektorých zákonov sa mení a dopĺňa takto: V čl. 1 sa za § 50 vkladá nový § 51, ktorý znie: „§ 51 Prijímateľ je povinný rovnakým spôsobom a v rovnakom rozsahu ako bude definovaný rozsah a podmienky označenia projektu podporované z európskych štrukturálnych a investičných fondov v zmluve podľa § 25 tohto zákona, označiť podporený projekt aj nasledovným textom. Text: Národná rada Slovenskej republiky oznamuje občanom Slovenskej republiky, že tento projekt bol podporený z európskych štrukturálnych a investičných fondov. Európske štrukturálne a investičné fondy sú tvorené aj príspevkami jednotlivých členských štátov Európskej únie. Slovenská republika prispieva do európskych štrukturálnych a investičných fondov zo štátneho rozpočtu, do ktorého občania Slovenskej republiky prispievajú vo forme daní. Je v záujme všetkých občanov Slovenskej republiky, aby prostriedky európskych štrukturálnych a investičných fondov boli využité na princípe nediskriminácie, princípe partnerstva, princípe transparentnosti, princípe hospodárnosti, princípe efektívnosti, princípe účelnosti, princípe účinnosti a zákaze konfliktu záujmov.“. Doterajší § 51 sa prečísluje na § 52. Prípadne ma opravte. Odôvodnenie vzhľadom k tomu, že som už hovoril, nemusím čítať? (Reakcia predsedajúceho.) Musím, pardon, tak čítam aj odôvodnenie. Odôvodnenie. Týmto pozmeňovacím a doplňujúcim návrhom sa dopĺňa do zákona nové spoločné ustanovenie § 51 zákona v zmysle, ktorého sa ustanovuje nová povinnosť pre prijímateľa a to rovnakým spôsobom a v rovnakom rozsahu, ako bude definovaný rozsah a podmienky označenia projektu podporeného z európskych štrukturálnych a investičných fondov v zmluve podľa § 25 tohto zákona, označiť podporený projekt aj textom podľa tohto pozmeňujúceho a doplňujúceho návrhu. Účelom tohto návrhu je zdôrazniť skutočnosť, že Slovenská republika prispieva do európskych štrukturálnych a investičných fondov zo štátneho rozpočtu, do ktorého občania Slovenskej republiky prispievajú vo forme daní. Na základe tejto skutočnosti je teda v záujme všetkých občanov Slovenskej republiky, aby prostriedky európskych štrukturálnych a investičných fondov boli využité na princípe nediskriminácie, princípe partnerstva, princípe transparentnosti, princípe hospodárnosti, princípe efektívnosti, princípe účelnosti, princípe účinnosti a zákazu konfliktu záujmov. Verím, že sme sa pochopili a verím, že naši občania sa raz dožijú toho, že sa budú veci, ktoré sú podporené z ich peňazí, označovať aj takýmto spôsobom. V prípade, že by ste náhodou nepodporili tento projekt, tak vám oznamujem, že niektoré z projektov, ktoré sú významné, označíme v rámci dobrovoľnej aktivity občianskych iniciatív. Dúfam, že nebudú spojené s nejakou komédiou, ktorú vy k tomu viete vždycky pridať v podobe nejakej ofenzívy. Dovoľte mi skončiť s tým, povedanému, ak tento štát chce dotovať exekútorské úrady, to je hrubo za čiarou a niekde sa stala chyba. Dneska zasadá vláda a chcem týmto vyzvať vládu Slovenskej republiky, aby s okamžitou platnosťou dnes odvolala štátneho tajomníka ministerstva práce, sociálnych vecí a rodiny Jozefa Buriana. Ďakujem pekne.